El Consell dels Joves de Gandia celebra el Dia Mundial de la Poesia amb un recital a la Casa de la Marquesa
21 març 2024

## El Consell dels Joves de Gandia celebra el Dia Mundial de la Poesia amb un recital a la Casa de la Marquesa21 març 2024Última actualització: 21 març 2024

![](../gestion/img/03be4543cdf5fcc3c5315317f43d7fcd5fd8d486ff326891c6c389e6ffffdad7.jpg)  
  

La **regidora delegada de Joventut, Inma Rodríguez**; el **president del Consell dels Joves (CJG), Adrià Ordines** i la seua **vicepresidenta, Sara Olivas**, han comparegut hui en roda de premsa per a informar que el CJG celebrarà el Dia Mundial de la Poesia amb un **recital que tindrà lloc aquest dissabte, 23 de març**.

  
L'esdeveniment, organitzat en col·laboració amb **Saforíssims**, Societat literària, serà a les **19 hores en la sala B de la Casa de la Marquesa** i promet ser una experiència enriquidora per a tots i totes els amants de la poesia i l'expressió artística.

  
En aquesta ocasió, es comptarà amb la participació de **Mario Miret, Irene Castelló, Serena Martínez, Carles Llopis, Gabriella Nuru, Daneil Doménech, Sara Olivas, Júlia Vela i Verónica Pérez**.

  
_«Són nou talentosos i talentoses poetes joves de la Safor, València i els seus voltants, que compartiran les seues creacions en valencià i castellà amb els assistents»_, ha assenyalat la vicepresidenta del Consell.

  
_«Es tracta d'una trobada que, no sols busca celebrar la bellesa i la profunditat de la poesia, sinó també fomentar el talent jove i emergent de la Safor. A més, és una oportunitat per a secundar i donar visibilitat als i les joves poetes que estan enriquint el panorama cultural amb la seua creativitat i sensibilitat»_, ha declarat Rodríguez.

  
Per la seua banda, Ordines ha agraït el suport rebut per part dels departaments de Joventut i Cultura, i ha comentat que _«es tracta d'una iniciativa que, tant el Consell com Saforíssims, creuen necessària per a acostar aquest tipus de text al públic jove»_.

  
_«Sabem que és un gènere que no sol atraure a les persones de la nostra edat, però intentarem fer un acte amè en el qual les persones assistents descobrisquen tot el que pot aportar la poesia»_, ha finalitzat.